## Justícia licita per 573.610 euros les obres d’instal·lació d’un sistema de protecció solar en la seu judicial de Vila-real

*** L’actuació inclourà un sistema que proporcione ombra durant els mesos d’estiu en els quals la incidència de la radiació solar és més elevada
* L’objectiu és millorar la seua eficiència energètica i el confort tèrmic de les persones treballadores i usuàries**

La Conselleria de Justícia i Administració Pública ha licitat les obres per a la instal·lació d’un sistema de protecció solar sobre les façanes envidrades de la seu judicial de Vila-real, amb l’objectiu de millorar la seua eficiència energètica i el confort tèrmic de les persones treballadores i usuàries.

L’actuació, amb una inversió de 573.610 euros, afectarà la superfície envidrada de les façanes nord-est i sud-est, a on se situen zones de treball, circulació i espera.

Les obres inclouran la creació d’un sistema que proporcione ombra als murs cortina, en particular durant els mesos d’estiu, en els quals la incidència de la radiació solar és més elevada, cosa que millorarà el control tèrmic de l’edifici i reduirà la seua càrrega energètica. Per a fer-ho, s’ha dissenyat una solució adaptada a les característiques específiques de cada façana, tenint en compte la incidència solar segons l’orientació.

En la façana nord-est s’instal·laran quatre pantalles verticals formades per una estructura lleugera revestida de xapa perforada, mentres que en la sud-est es disposarà un sistema de làmines horitzontals, compatibles amb el mur cortina existent, que cobriran una superfície de 478 m².

Els dos sistemes proporcionaran una reducció d’aproximadament un 20 % del consum elèctric de climatització de l’edifici, i permetran el pas de la llum natural.

Cal destacar que el sistema de làmines projectat està compost per perfils de baixa petjada de carboni, la qual cosa contribuïx a disminuir les emissions de gasos d’efecte d’hivernacle durant tot el cicle de vida útil dels seus diversos components.

Així mateix, prèviament a escometre estes actuacions, es realitzarà la reparació de l’actual sistema constructiu del mur cortina i la substitució dels vidres que es troben en mal estat.

Fecha: 19/09/2025